text: Opsprætning af Varde Torv lokker arkæologer til
  23 april 2014 kl. 18.07
  I Varde på torvet gik de onsdag i gang med af grave torvet op, fordi det skal have en ny belægning. Det får nysgerrige arkæologer til at dukke op. De tror nemlig, der kunne gemme sig en gravplads fra den tidlige middelalder.
  Vardes kirke Skt. Jacobi ligger lige op ad torvet. Og selvom kirkens alder er lidt usikker, den er fra mellem år 1150 og 1225, så er der god sandsynlighed for, at der ligger gravpladser under i nærheden.
  - I middelalderen var der prestige i at blive begravet tæt på kirken. Intet er naturligvis sikkert før vi har taget de første spadestik, men vi er optimistiske og glæder os til at undersøge området under torvet, siger middelalderarkæolog på Varde Museum Lars Christian Bentsen i en pressemeddelelse.
  Varde Museum laver først en forundersøgelse, hvor de graver to gange to meter brede søgerender, hvor belægningen fjernes. Forundersøgelserne påbegyndes lige efter påske, og vil vare cirka to uger.
  